ವಾಯುವಿಹಾರಿಗಳಿಗೆ ಸಂಕಟ ಚಿಂತಾಮಣಿ: ಕೊರೊನಾ ಸೋಂಕು ಎಲ್ಲ ಕ್ಷೇತ್ರಗಳಿಗೂ ಚಾಚಿದ್ದು, ಅಡೆತಡೆಗಳನ್ನು ಒಡ್ಡುತ್ತಿದೆ. ರೈತರು, ವ್ಯಾಪಾರಿಗಳು, ವಿದ್ಯಾರ್ಥಿಗಳು, ಕಾರ್ಮಿಕರು ಮತ್ತಿತರ ಎಲ್ಲರಿಗೂ ಸಂಕಷ್ಟವನ್ನು ತಂದೊಡ್ಡಿದೆ. ಮಾನಸಿಕ ಹಾಗೂ ಶಾರೀರಿಕ ಆರೋಗ್ಯಕ್ಕಾಗಿ ಹೋಗುತ್ತಿದ್ದ ವಾಯುವಿಹಾರಿಗಳ ಮೇಲೂ ಕರಾಳ ನೆರಳನ್ನು ಚಾಚಿದೆ. ನಗರದಲ್ಲಿ ಬೆಳಿಗ್ಗೆ ಮತ್ತು ಮುಸ್ಸಂಜೆ ಬಹುತೇಕ ಮಂದಿ ವಾಯುವಿಹಾರ ಮಾಡುವ ಪದ್ಧತಿಯನ್ನು ರೂಢಿಸಿಕೊಂಡಿದ್ದರು. ಅದರಲ್ಲೂ ಹಿರಿಯ ನಾಗರಿಕರು ರಕ್ತದ ಒತ್ತಡ, ಮಧುಮೇಹ ಕಾಯಿಲೆಯುಳ್ಳವರು ಕಡ್ಡಾಯವಾಗಿ ವಾಯುವಿಹಾರ ಮಾಡಲೇಬೇಕು. ಇಲ್ಲದಿದ್ದರೆ ಅರ ಆರೋಗ್ಯದಲ್ಲಿ ಏರುಪೇರಾಗುತ್ತದೆ. ವೈದ್ಯರು ಆರೋಗ್ಯ ಸಂರಕ್ಷಣೆಗಾಗಿ ವಾಯುವಿಹಾರ ಮಾಡುವಂತೆ ಸೂಚಿಸಿರುತ್ತಾರೆ. ಕೋವಿಡ್19 ಲಾಕ್ ಡೌನ್ ನಿಂದ ವಾಯುವಿಹಾರಕ್ಕೂ ಕಡಿವಾಣ ಬಿದ್ದದೆ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ನಗರದ ಹೊರವಲಯದ ಪ್ರಶಾಂತ ಹಾಗೂ ಪ್ರಕೃತಿ ರಮಣೀಯವಾದ ಸ್ಥಳಗಳಿಗೆ ಬೆಳಿಗ್ಗೆ ಮತ್ತು ಮುಸ್ಸಂಜೆಯಲ್ಲಿ ತೆರಳಿ ಆನಂದಿಸುತ್ತಿದ್ದರು. ಸ್ನೇಹಿತರೊಂದಿಗೆ ಕೂಡಿ ಹರಟೆ ಹೊಡೆಯುತ್ತಾ ಕಷ್ಟಸುಖಗಳನ್ನು ಹಂಚಿಕೊಳ್ಳುತ್ತಿದ್ದರು. ಕೊರೊನಾ ಸೋಂಕಿನಿಂದ ಎಲ್ಲವೂ ಸ್ಥಗಿತಗೊಂಡಿದೆ. ಕೆಲವರು ಮಾನಸಿಕ ಖಿನ್ನತೆಗೆ ಒಳಗಾಗುತ್ತಿರುವ ವರದಿಗಳು ಬರುತ್ತಿವೆ. ನಗರದ ಹೃದಯ ಭಾಗದಲ್ಲಿರುವ ವರದಾದ್ರಿ ಬೆಟ್ಟಕ್ಕೆ ತೆರಳಿ, ಅಲ್ಲಿಂದ ನಗರದ ಸೌಂದರ್ಯವನ್ನು ಕಂಡು ಆನಂದಿಸುತ್ತಿದ್ದರು. ಅಲ್ಲಿ ವ್ಯಾಯಾಮ ಮಾಡುತ್ತಿದ್ದರು. ಮಾನವ ಸಂಘ ಜೀವಿ. ಪ್ರತಿನಿತ್ಯ ಒಟ್ಟಿಗೆ ಸೇರಿ ಮಾತನಾಡುತ್ತಿದ್ದರು. ಮೆಟ್ಟಿಲುಗಳನ್ನು ಹತ್ತಿ ಇಳಿಯುವುದು ಅತ್ಯುತ್ತಮ ವ್ಯಾಯಾಮ ಎಂದು ವೈದ್ಯರೇ ದೃಢೀಕರಿಸುತ್ತಾರೆ. ನಗರಕ್ಕೆ ಹೊಂದಿಕೊಂಡಿರುವ ಕಾಡು ಮಲ್ಲೇಶ್ವರಕ್ಕೆ ಬೆಟ್ಟ ಪ್ರಕೃತಿ ರಮಣೀಯವಾದ ಸ್ಥಳ. ಬೆಟ್ಟಕ್ಕೆ ಮೆಟ್ಟಿಲುಗಳು, ಉದ್ಯಾನವೂ ಇದೆ. ಬೆಟ್ಟದ ತಪ್ಪಲಿನಲ್ಲಿ ಬೆಳಗಿನ ತಂಪಾದ ವಾತಾವರಣದಲ್ಲಿ ಹಲವಾರು ಜನರು ವಾಯುವಿಹಾರ ಮಾಡುತ್ತಿದ್ದರು. ಹಚ್ಚಹಸಿರಿನ ಮರಗಳ ಕೆಳಗೆ ಸುತ್ತಾಡುವುದರಿಂದ ಮಾನಸಿಕ ಶಾಂತಿ, ನೆಮ್ಮದಿ ಹಾಗೂ ಆರೋಗ್ಯ ವೃದ್ಧಿಗೂ ಸಹಕಾರಿಯಾಗಿತ್ತು. ಲಾಕ್ ಡೌನ್ ನಿಂದ ಯಾರು ಈ ಕಡೆ ಸುಳಿಯುತ್ತಿಲ್ಲ. ನಗರದ ರೈಲು ನಿಲ್ದಾಣ, ಅಂಬಾಜಿ ದುರ್ಗದ ಬೆಟ್ಟದ ಕಡೆಗೆ, ಕನಂಪಲ್ಲಿ ಕೆರೆ, ಬೆಂಗಳೂರು ರಸ್ತೆಯಲ್ಲಿ ನಿತ್ಯ ನೂರಾರು ಜನರು ಗುಂಪು ಗುಂಪುಗಳಾಗಿ ವಾಯುವಿಹಾರ ಮಾಡುತ್ತಿದ್ದರು. ಪ್ರಶಾಂತವಾದ ವಾತಾವರಣದಲ್ಲಿ ಯೋಗ, ಧ್ಯಾನ ಮಾಡುತ್ತಿದ್ದರು. ಕೊರೊನಾದಿಂದ ಎಲ್ಲಕ್ಕೂ ಬ್ರೇಕ್ ಬಿದ್ದಿದ್ದು ಜನರು ಮನೆಯಲ್ಲೇ ಉಳಿಯುವಂತಾಗಿದೆ. ಕೆಲವರು ತಮ್ಮ ತಮ್ಮ ಮನೆಗಳ ಚಾವಣಿ ಮೇಲೆ ವ್ಯಾಯಾಮ ಮಾಡುವ ಅಭ್ಯಾಸ ಮಾಡಿಕೊಂಡಿದ್ದಾರೆ. ನನಗೆ ಬಿ.ಪಿ ಮತ್ತು ಸಕ್ಕರೆ ಕಾಯಿಲೆ ಇದೆ. ಪ್ರತಿನಿತ್ಯ ಕಡ್ಡಾಯವಾಗಿ ವಾಕಿಂಗ್ ಮಾಡುವಂತೆ ವೈದ್ಯರು ತಿಳಿಸಿದ್ದಾರೆ. ಲಾಕ್ ಡೌನ್ ನಿಂದ ಹೊರಗಡೆ ಹೋಗಲು ಸಾಧ್ಯವಾಗುತ್ತಿಲ್ಲ. ಎಲ್ಲಿ ಆರೋಗ್ಯದಲ್ಲಿ ಏರುಪೇರಾಗುತ್ತದೋ ಎಂಬ ಆತಂಕ ಕಾಡುತ್ತಿದೆ. ಸಾಧ್ಯವಾದಷ್ಟು ಬೇಗ ಕೊರೊನಾಗೆ ಮಂಗಳ ಹಾಡಲಿ ಎಂದು ದೇವರಲ್ಲಿ ಬೇಡಿಕೊಳ್ಳುತ್ತೇನೆ ಎನ್ನುತ್ತಾರೆ ಹಿರಿಯ ನಾಗರಿಕ ರಾಮಕೃಷ್ಣಪ್ಪ.